Магчыма, Юзаф Сасноўскі не быў бы такім рэзкім з прэтэндэнтам на руку Людвікі, каб літаральна за некалькі дзён да сватаўства Касцюшкі не адбылося нешта выключнае. Бацька каханай Тадэвуша, азартны карцёжнік, прайграў пану Станіславу Любамірскаму адзін са сваіх маёнткаў. Сасноўскі ўспрыняў гэта як катастрофу. Карыстаючыся выпадкам, Любамірскі прапанаваў яму своеасаблівую здзелку. Маёнтак застанецца ў Сасноўскага, але Людвіка стане жонкай сына Любамірскага, які даўно яе дамагаўся. Гетман польны з радасцю ўхапіўся за гэткую прапанову. І дзяўчыну прасваталі.